Kahdeksasluokkalaisten näkemä teatteriesitys herätti oppilaiden keskuudessa hämmennystä.

Homo Secundus -esityksen on ohjannut Teemu Mäki, käsikirjoitus on Miko Kivisen ja Teemu Mäen yhteistyötä. Teemu Mäki/Teatteri Telakka

Kuopiolainen äiti sai kesken työpäivän erikoisen tekstiviestin hänen kahdeksasluokkalaiselta tyttäreltään, joka oli katsomassa koulun kanssa teatterinäytöstä. Viestissä luki: ”Äiti, lavalla on alaston mies”.

– Olin järkyttynyt, Iltalehteen yhteyttä ottanut nainen kertoo.

Hämmennyksen aiheutti Kuopion kaupunginteatterin Homo Secundus -näytelmä, jota Pohjois-Savon kahdeksasluokkalaiset vietiin katsomaan tiistaina. Näytelmän yhdessä kohtauksessa mies tanssii alastomana.

Homo Secundus on Tanssiteatteri Minimin, Teatteri Telakan ja Tanssiteatteri Tsuumin yhteistuotanto. Se on osa valtakunnallista Taidetestaajat-hanketta, jossa kaikki 8.-luokkalaiset pääsevät kokemaan ja arvioimaan taidetta.

Homo Secundus käsittelee yhteiskunnan kipukohtia, kuten rasismia ja köyhien syrjintää. Tanssiteatteri Minimin taiteellisen ja tuotannollisen johtajan Riikka Puumalaisen mukaan kyseessä on monitaiteinen teos, jossa käytetään erilaisia ilmaisukeinoja.

– Saimme ensimmäisen näytöksen jälkeen palautetta, että jotkut oppilaat ja opettajat olivat kokeneet esityksen epämukavana. Teimme sen jälkeen ratkaisun, ettei alastomuutta näytetä seuraavissa esityksissä, Puumalainen kertoo.

Koulut tietoisia alastonkohtauksesta

Iltalehteen yhteyttä ottanut äiti kertoo tyttärensä hämmentyneen myös esityksen sisältämästä kiroilusta. Äidin mukaan koulun luokanvalvoja oli neuvonut vanhempia käymään kokemusta lasten kanssa läpi.

– Tyttäreni kertoi olevansa kaikin puolin ahdistunut esityksen sisällöstä, hän kertoo.

Puumalainen vahvistaa, että näytelmässä on käytössä kirosanoja. Äidin mukaan esityksessä olisi myös pilkattu Jumalaa.

– Tähän minulla ei ole kommentoitavaa, Puumalainen sanoo.

Puumalaisen mukaan oppilaitosten kanssa käytiin etukäteen keskusteluja esityksen sisällöstä ja teemoista. Taidetestaukseen kuului, että koulut keskustelisivat oppilaiden kanssa etukäteen muun muassa alastoman ihmisen näkemisestä teatteriesityksessä.

– Myönnän, että teimme virhearvion siinä, että oletimme oppilaitosten käyneen etukäteen keskustelua oppilaiden kanssa. Ilmeisesti kaikissa kouluissa ei niin tehty, kerta alastomuus tuli osalle yllätyksenä, Puumalainen kommentoi.

Ikäraja tarkistettu

Taidetestaajat-hankeen päällikkö Anu-Maarit Moilanen kertoo, että hankkeessa nuoret kohtaavat rohkeita ja kunnianhimoisista taide-esityksiä ja teoksia. Hänen mukaansa käsiteltävät asiat voivat olla haastavia ja monimutkaisia, mutta soveltuvat kahdeksasluokkalaisille.

Homo Secunduksen ikärajasuositus on 13 vuotta, ja teoksen on arvioinut kolme Suomen lastenkulttuurikeskusten liiton taidekasvatuksen ja kulttuurin ammattilaista.

– Vaativia aiheita ei karteta, mutta kahdeksasluokkalaisille ei myöskään esitetä heidän ikätasolleen haitallisena pidettävää sisältöä, Moilanen kertoo.

Homo Secundus on Tanssiteatteri Minimin, teatteri Telakan sekä Tanssiteatteri Tsuumin yhteistuotanto. Teemu Mäki/Teatteri Telakka

Hankepäällikkö Moilanen painottaa, että Jokaisen esityksen jälkeen järjestetään keskustelu, jossa kahdeksasluokkalaiset voivat käsitellä teoksen teemoja ja sen aiheuttamia tunteita yhdessä teoksen tuntevien aikuisten kanssa.

– Tarkoituksena on saada nuoret keskustelemaan taiteesta ja tarjota heille työkaluja tähän keskusteluun. Taiteen kokeminen Taidetestaajissa on turvallista, Moilanen vakuuttaa.

Ensikosketus taiteeseen

Moilasen mukaan näytelmä on saanut sekä positiivista että negatiivista palautetta.

– Elämys ja kokemus, jotka taiteesta syntyvät, eivät aina ole iloisia tai myönteisiä. Kokemus voi olla myös surullinen, ja esitys voi olla ärsyttävä tai se voi tuntua vastenmieliseltä. Taiteen tehtävä ei ole vain viihdyttää, Moilanen linjaa.

Taidetestaajat on Suomen Kulttuurirahaston, Svenska kulturfondenin ja Suomen lastenkulttuurikeskusten liiton hanke, joka vie kolmen vuoden ajan kaikki Suomen kahdeksasluokkalaiset kahdelle taidevierailulle esimerkiksi teatteriin, oopperaan tai taidemuseoon.

– Vierailu on monelle nuorelle ensimmäinen tilaisuus sekä kokea taidetta että esittää siitä oma mielipiteensä, Moilanen toteaa.